Vlad Voiculescu, despre cazul tânărului mort: ”Călin ar fi putut fi salvat de statul român, dar relația cu centrul care ne-a salvat peste 40 de români în ultimii 10 ani a fost distrusă”

Vlad Voiculescu, fostul ministru al Sănătății, acuză guvernul pentru moartea lui Călin Farcaș, tânărul de 29 de ani care aștepta de doi ani un transplant de plămâni. Voiculescu arată că centrul de transplant de la Spitalul Sfânta Maria nu putea gestiona un transplant complex ca al lui Călin, iar relația cu centrul AKH din Viena care făcuse în trecut 40 de transplanturi ”a fost distrusă”.

”Călin a murit la 28 de ani. Călin nu a putut fi salvat de câteva mii de donatori privați. Călin ar fi putut fi salvat de statul român. Călin avea nevoie de transplant de plămâni. Avem un centru care funcționează – a făcut deja două transplanturi. Acreditat ilegal, fără medic specialist în transplant pulmonar angajat, să punem astea toate în paranteză acum. Un centru care a făcut două transplanturi cu un medic voluntar din Germania nu va putea însă niciodată gestiona cazuri complexe, iar cazul lui Călin era un caz complex. Pentru asta, aveam nevoie de o relație cu Eurotransplant și cu un centru mare cu experiență din străinătate. Așa cum au ungurii, așa cum au cehii, așa cum are orice țară care își respectă cetățenii. La noi, această relație cu centrul care ne-a salvat peste 40 de români în ultimii 10 ani a fost distrusă. Anul trecut, AKH a operat un singur pacient român, un pacient care a și murit mai târziu într-un spital în România”, a declarat pentru G4Media.ro fostul ministru al Sănătății, Vlad Voiculescu.

Fostul ministru a criticat-o pe Gabriela Firea, primarul Capitalei, pentru situația actuală: ”Doamna Firea s-a folosit în campania din 2016 de situația pacienților cu recomandare de transplant pulmonar pentru a mă ataca pe mine și guvernul tehnocrat. Relația României cu AKH a fost pur și simplu o victimă colaterală în lupta dânsei pentru a mă denigra sugerând interese ale mele în legătură cu spitalul de stat din Austria. Absurd cum sună asta pentru orice om cu mintea întreagă, la o anumită parte a populației „a prins”, iar bâlciul local făcut de doamna Firea și domnul Copcă a compromis relația cu spitalul care salvase zeci de români. Oamenilor civilizați din țările civilizate nu le place bâlciul. Se retrag și ne lasă în ale noastre”.

Foto: Pagina de Facebook